L-awtorizzazzjonijiet tal-prodotti għandhom jistipulaw it-termini u l-kundizzjonijiet relatati mat-tqegħid fis-suq u mal-użu tal-prodotti li jkunu ngħataw għalihom. B’mod partikolari, dawn għandu jkun fihom istruzzjonijiet għall-użu sikur u għar-rimi tal-prodotti bijoċidali.

Wieħed mill-mezzi biex jiġi promoss it-tixrid tad-dokumenti ta’ gwida disponibbli jew il-kodiċi tal-aħjar prattika huwa li ssir referenza għal dawn fl-awtorizzazzjoni tal-prodott, biex l-istruzzjonijiet għall-użu tal-prodott jirreferu b’mod espliċitu għalihom. Pereżempju, fil-Ġermanja, l-awtorizzazzjonijiet tar-rodentiċidi antikoagulanti jinkludu referenza li torbot legalment għall-kodiċi tal-aħjar prattika għall-applikazzjoni ta’ dawn il-prodotti minn professjonisti speċjalizzati u liċenzjati, li hija bbażata fuq il-linji gwida eżistenti tal-industrija u d-dispożizzjonijiet legali tal-UE . F'din l-għażla madankollu l-utent aħħari huwa mistenni jaqra u jsegwi b’mod korrett ir-rakkomandazzjonijiet mogħtija.

Jekk ikun hemm skema ta’ ċertifikazzjoni jew ta’ taħriġ disponibbli, ir-referenza għal skema bħal din tista’ ssir fl-awtorizzazzjoni. Pereżempju, dan l-approċċ qed jiġi adottat fir-Renju Unit fir-rigward tal-awtorizzazzjoni tar-rodentiċidi, fejn il-konformità ma’ skema ta’ ġestjoni tal-industrija proposta se tkun meħtieġa bħala kundizzjoni ta’ awtorizzazzjoni tar-rodentiċidi antikoagulanti .

Fir-rigward tal-prodotti kontra l-moffa, is-sustanzi attivi kollha approvati sal-lum fihom dispożizzjoni li tobbliga lill-persuni li jpoġġu l-prodotti ta’ kontra l-moffa disponibbli fis-suq għall-utenti mhux professjonali biex jipprovdu dawn il-prodotti b’ingwanti xierqa.

Dan huwa eżempju tal-obbligi imposti fil-punti ta’ bejgħ biex jiġi żgurat li mhux biss l-informazzjoni iżda anki t-tagħmir tal- protezzjoni personali jaslu għand l-utent aħħari. Dan juri kif ir-rekwiżiti jistgħu jiġu imposti fuq il-katina tal-provvista u b’mod partikolari fil-livell tal-bejgħ bl-imnut biex jinxterdu l-aqwa prattiki u biex jitrawwem l-użu sostenibbli tal-prodotti bijoċidali.

Obbligi bħal dawn huma possibbli peress li l-kamp ta’ applikazzjoni tal-BPR ikopri d-disponibbiltà tal-prodotti bijoċidali (jiġifieri mill-ewwel provvista sal-punt tal-użu) u peress li s-sustanzi attivi huma approvati permezz ta' Regolamenti ta’ Implimentazzjoni, miżuri tal-kamp ta’ applikazzjoni ġenerali, li jippermettu l-adozzjoni ta’ dispożizzjonijiet immirati lejn il-katina tal-provvista.

Permezz tal-approvazzjoni tas-sustanza, jistgħu, pereżempju, jiġu applikati projbizzjonijiet ta’ bejgħ minn ħwienet komuni jew bejgħ bl-internet għall-prodotti bijoċidali li jkun fihom sustanzi attivi li jissodisfaw il-kriterji ta’ esklużjoni, iżda approvati u awtorizzati fuq il-bażi tad-deroga pprovduta skont l-Artikolu 5(2) tal-BPR. Barra minn hekk, għal prodotti bijoċidali bħal dawn, wieħed jista’ jikkunsidra li jirrestrinġi d-distribuzzjoni u l-bejgħ minn professjonisti kkwalifikati b’mod adegwat.

2.2.Approċċi effettivi għall-monitoraġġ tal-użu tal-prodotti bijoċidali

L-istudju wera li llum il-ġurnata L-Istati Membri jiġbru ftit informazzjoni dwar l-użu tal-prodotti bijoċidali.

Fil-livell tal-UE, bħalissa m’hemm l-ebda sistema ta’ monitoraġġ speċifika għad-dejta tal-bejgħ annwali fuq prodotti bijoċidali. Fil-futur, ir-Reġistru għall-Prodotti Bijoċidali (R4BP) ospitat mill-Aġenzija Ewropea għas-Sustanzi Kimiċi jista’ joffri għodda biex tinġabar dejta bħal din.

Madankollu, huwa importanti li jiġi definit b’mod ċar liema jkun il-kontenut meħtieġ u l-iskop tal-ġbir ta’ din l-informazzjoni u kif din tista’ tappoġġa l-għanijiet tal-BPR, inkluż l-użu sostenibbli.

2.3.Il-prinċipji tal-ġestjoni integrata (IPM) tal-organiżmi ta’ ħsara u l-użu tal-prodotti bijoċidali – l-aħjar prattiki

L-istudju wera li l-assoċjazzjonijiet tal-industrija jew mill-Istati Membri diġà kienu żviluppaw firxa wiesgħa ta’ dokumenti tal-aħjar prattiki relatati ma’ tipi differenti ta’ prodotti.

2.3.1.Kodiċi tal-aħjar prattika

Il-linji gwida jew il-kodiċi tal-aħjar prattika jistgħu jiġu żviluppati mill-industrija biex jippromwovu l-użu sostenibbli tal-prodotti bijoċidali fuq il-bażi tal-prinċipji IPM.

F’dak ir-rigward, żvilupp notevoli huwa l-“Guideline on Best Practice in the Use of Rodenticide Baits as Biocides in the European Union” (Linja Gwida dwar l-Aħjar Prattiki fl-Użu ta’ Lixki Rondentiċidi bħala Bijoċidi fl-Unjoni Ewropea), prodotta mill-industrija Ewropea tal-bijoċidi. Din il-linja gwida tiddeskrivi x’għandu jsir qabel, matul u wara l-applikazzjonijiet tar-rondentiċidi, tagħti gwida prattika li għandha tiġi segwita f'ħafna sitwazzjonijiet varji tal-użu tar-rondentiċidi, tiddeskrivi kif wieħed jimmonitorja l-preżenza ta’ infestazzjonijiet ta’ annimali gerriema mingħajr applikazzjoni permanenti ta’ lixki rodentiċidi u tiddiskuti alternattivi għar-rodentiċidi. Dan id-dokument ta’ gwida jipprovdi wkoll parir dwar minn fejn tista’ tinkiseb informazzjoni dwar ir-reżistenza antikoagulanti u dwar l-aħjar mod kif din tiġi ġestita.

2.3.2.HACCP

L-applikazzjoni tal-prinċipji tal-Analiżi tal-Perikli u Punti Kritiċi ta’ Kontroll (HACCP) hija obbligatorja għall-operaturi tan-negozji tal-ikel. Bl-istess mod, l-operaturi tan-negozji tal-għalf li jwettqu operazzjonijiet speċifiċi għandhom japplikaw il-proċeduri skont il-prinċipji tal-HACCP.

B’mod speċjali għad-diżinfettanti, l-HACCP hija approċċ preventiv (inkluż il-monitoraġġ tar-riskji potenzjali) li, jekk tiġi applikata b’mod korrett, tipprovdi għal ġestjoni soda tal-iġjene, li tista’ wkoll tgħin bl-użu ta’ diżinfettanti skont il-prinċipji tal-użu sostenibbli.

Barra minn hekk, is-sistemi tal-HACCP flimkien mal-kodiċi u l-linji gwida speċifiċi żviluppati f’dawn is-setturi, jindirizzaw b’mod komuni id-diżinfettar, il-kontroll ta’ organiżmi ta’ ħsara u t-taħriġ tal-operaturi.